कार्तिक पूर्णिमा स्नान पर्व पर गुरुवार को हरिद्वार में आस्था का सैलाब उमड़ पड़ा। सुबह से शाम चार बजे तक करीब 24 लाख श्रद्धालुओं ने हरकी पैड़ी सहित विभिन्न गंगाघाटों पर स्नान किया। अपेक्षा से अधिक उमड़ी भीड़ के सामने पुलिस और प्रशासन की व्यवस्थाएं नाकाफी साबित हुईं। हाईवे से लेकर शहर के भीतर तक जाम की स्थिति बनी रही। दिक्कतों के बाद भी श्रद्धालुओं के उत्साह में कोई कमी नजर नहीं आई।